**Работник, паднал от височина**

**I. Обстоятелства:**

В деня на злополуката на пострадалия работник е възложено извършването на заваръчни работи по покривната част на метална конструкция /ферма/. За целта той подпира изтегляща се алуминиева еднораменна стълба на хоризонталната греда на фермата, на височина около 4 метра, изкачва се по стълбата и през надлъжната греда от покривната конструкция премята парче арматурно желязо. От него си изработва примка /стреме/, в която промушва единия край на дървена дъска, която в другия си край е закрепена на напречната греда на фермата.

Пострадалото лице стъпва върху изработената от него неустойчива и неукрепена „работна платформа“ и започва извършването на заваръчни работи по конструкцията. Поради неустойчивостта си дъската се изплъзва и работникът пада от височина 4.5 метра върху бетонен фундамент, което е довело до неговата смърт.

**Причини за злополуката, нарушени нормативни актове и лица, допуснали нарушения:**

**II. Нарушения, допуснати от работодателя и техническия ръководител на строителния обект:**

1. Работодателят е допуснал използването на еднораменна изтегляща се алуминиева стълба, опряна в ръба на металната конструкция на височина около 4.0 метра, в нарушение на чл.102 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи.

2. Работодателят е допуснал използването на еднораменна изтегляща се алуминиева стълба, чиято дължина е 5.0 метра, без да е закрепена към конструкцията срещу обръщане назад или в страни, в нарушение на чл.251 г, ал.1 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ, бр. 88/1999 г./.

3. Работодателят не е осигурил ефективен контрол за извършване на работата без риск за здравето и по безопасен начин, като е допуснал използване на приспособления, които не осигуряват безопасно извършване на работата, в нарушение на чл.16, ал.1, т.6 от ЗЗБУТ, във връзка с чл.32 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ, бр. 88/1999 г./.

4. Работодателят е допуснал пострадалото лице на длъжност „заварчик на листов материал“ към момента на инцидента да извършва заваръчни работи на прътов и профилен материал с електрожен /ръчно електродъгово заваряване с обмазан електрод/ без необходимата за тази дейност правоспособност и изискващата се втора квалификационна група по електробезопасност, в нарушение на чл.207, ал.1 от Наредба № 7 за минималните изисквания за здравословни и безопасни условия на труд на работните места и при използване на работното оборудване /ДВ, бр. 88/1999 г./ във връзка с чл.503-А от Правилник по безопасност на труда при заваряване и рязане на метали /Д-08-002/ и чл.13, ал.1, т.2 от ПБЗРЕО с напрежение до 1000V /ДВ бр.21/2005 г./.

5. Техническият ръководител на обекта не е извършил проверка на здравината на носещите елементи /ферми, ребра, обшивки и други/ и на местата на закачване предпазните колани на работещите, както и не е осъществил контрол по спазване изискванията на ЗБУТ при монтажа на стоманени конструкции, в нарушение на чл.26, т.1, т.8 „б“ и т.2.1 от Приложение №3 към чл.2, ал.2 от Наредба №2/22.03.2004 г. за минималните изисквания за здравословни и безопасни условия на труд при извършване на строителни и монтажни работи.

При проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

За отстраняване на констатираните нарушения, отразени в т.3, т.4 и т.5, са съставени АУАН-и.

Дадени са предписания за всяко констатирано нарушение.